sinarproject/legisdata huggingface dataset:
Pertanyaan 118: BAS SMART SELANGOR DI LUAR BANDAR
Dewan Undangan Negeri: selangor, Tahun 2020, Sesi 2
Pertanyaan oleh: Y.B. TUAN HARUMAINI BIN HAJI OMAR (N07 BATANG KALI)
Jawapan oleh: Y.A.B. Dato' Menteri Besar

Y.B. TUAN HARUMAINI BIN HAJI OMAR

Adakah kerajaan berminat untuk membuat kajian untuk menggunakan Bas Smart Selangor yang lebih kecil memandangkan dilihat kadar penumpang yang agak kurang?

Ini dapat mengurangkan kos penyelenggaraan dan dapat meliputi kawasan yang lebih kecil dan padat.

Y.A.B. Dato' Menteri Besar

(a) dan (b) dijawab bersekali :-

Penggunaan bas yang lebih kecil bagi perkhidmatan Bas Smart Selangor sedang dikaji dan diperhalusi kesesuaiannya bagi mengoptimumkan penggunaan bas di kawasan-kawasan tertentu untuk mempertingkatkan liputan laluan, kapasiti serta kesalinghubungan di antara kawasan bandar dan luar bandar. Pada masa ini, Majlis Perbandaran Sepang telah memulakan perkhidmatan bas coaster sebagai percubaan bagi laluan sedia ada iaitu SPG 3 dan SPG 4 yang bermula pada Januari 2020 melibatkan laluan kawasan kampung dengan faktor fizikal jalan yang kecil. Penggunaan bas ini menerima jumlah penumpang sebanyak 4,651 orang bagi tempoh Januari 2020 hingga Mac 2020.

Untuk makluman Yang Berhormat, penyelenggaraan Bas Smart Selangor telah termasuk di dalam kos penyewaan bas dan kos penyelenggaraan dipertanggungjawabkan sepenuhnya kepada syarikat operator yang dilantik.